東久邇聰子

東久邇聰子，日本舊皇族，係明治天皇嘅第九個女，同時係前首相東久邇宮稔彥王嘅老婆。響未皇籍脫離之前，尊稱係稔彥王妃聰子內親王。

生平 
東久邇聰子原本叫聰子，號泰宮，皇族徽章係「孝」，尊稱為「聰子內親王」，1896年5月11號出世，係明治天皇第九個女，阿媽係側室園祥子。

1915年同東久邇宮稔彥王結婚，尊稱改為「稔彥王妃聰子內親王」。佢地一共生咗四個仔，分別係大仔盛厚王、二仔師正王、三仔彰常王同細仔俊彥王。其中二仔師正王響1923年嘅關東大地震中死咗，令聰子十分傷心。

聰子嘅老公稔彥王自1920年起就去咗法國留學，聰子就好多時留響日本。而稔彥王到法國後感受到自由開放嘅空氣，慢慢地就唔想返傳統嘅日本，甚至響法國包起二奶，響日本引起軒然大波。1926年大正天皇病重，點知作為皇室成員嘅稔彥王唔想返嚟見大正天皇，聰子好嬲，同稔彥嘅隨從寫咗一封信，認為稔彥嘅行為令自己「顏臉掃地」。最後由另一位響英國留學嘅皇室成員輝久王嘅勸說之下，稔彥王先至肯返嚟日本。

1947年10月4號，聰子跟住老公稔彥一齊皇籍脫離，改名叫「東久邇聰子」，自此之後，聰子降為平民，唔再係皇室成員，唔會再有皇族嘅待遇。響皇籍脫離之後，東久邇聰子一直響東京生活。

1978年3月5號，東久邇聰子過身，終年八十一歲。死後畀人葬響東京都文京區嘅豐島岡墓地。

榮譽 

1915年5月17號 - 勳一等寶冠章
 1940年8月15號 - 紀元二千六百年祝典記念章

攷 

已經皇籍脫離嘅前日本皇室成員